गोठाना में कचरे से बीमार हो रहे लोग, सड़क पर उतरे, चक्काजाम
गोठाना में साढ़े सात एकड़ जमीन पर है कंपोस्ट
किदवई और दुर्गा वार्ड के लोगों को होती है परेशानी
3 महीने में कंपोस्ट हटाने का दिया आश्वासन
भास्कर संवाददाता | बैतूल
गोठाना के कचरा कंपोस्ट के कचरे और इसमें लगने वाली आग से परेशान लोगों ने शनिवार सुबह करीब 8 बजे परासिया रोड पर चक्काजाम कर दिया। विरोध कर रहे किदवई वार्ड और दुर्गा वार्ड के करीब 200 लोग सड़क पर बैठ गए। इस दौरान करीब आधा घंटे जाम रहा। पूरा घटनाक्रम 3 घंटे तक चला। अधिकारियों ने मौके पर पहुंचकर 3 माह में कंपोस्ट कचरे की समस्या दूर करने का आश्वासन दिया तब मामला शांत हुआ।
गोठाना कंपोस्ट के कचरे से लोगों में बीमारियां फैल रही हैं, गंदगी से जीना दूभर है। शनिवार रात कचरा कंपोस्ट में आग लग गई। आग लोगों के घरों के करीब तक आ गई थी। फायर वाहनों के पहुंचने के बावजूद आग सुबह तक नहीं बुझी। परेशान लोगों ने रानीपुर रोड पर चक्काजाम कर दिया। महिलाएं, बच्चे भी सड़क पर बैठ गए। दोनों ओर वाहनों की कतारें लग गई। तहसीलदार प्रभात मिश्रा, सीएमओ पवन राय ने मौके पहुंचकर समस्या दूर करने का आश्वासन दिया। सोनाघाटी में नया कंपोस्ट बनाने की बात कही। करीब 11 बजे लोग लौट गए।
3 महीने में समस्या हल करने का आश्वासन दिया है। सोनाघाटी में नए कंपोस्ट के लिए 3 हेक्टेयर जमीन चिन्हित है, वहां पीपीपी मोड पर कंपोस्ट बनाने का काम किया जा रहा है। जल्द इस काम को करने का प्रयास किया जाएगा। पवन राय, मुख्य नगरपालिका अधिकारी, बैतूल
नपा Rs. 10 किलो खरीदेगी कंपोस्ट की पॉलीथिन
नपा कंपोस्ट में पॉलीथिन का कचरा ज्यादा है। पन्नी बीनने वालों से 10 रुपए किलो पॉलीथिन खरीदी जाएगी। ट्रेंचिंग ग्राउंड से उन्हें पन्नी ले जाने की अनुमति दी जाएगी।
सोनाघाटी में कंपोस्ट के लिए देखी जमीन
सोनाघाटी में नया कंपोस्ट बनाने के लिए 3 हेक्टेयर जमीन देखी है। दिल्ली की टीम इस पर काम कर रही है। डीपीआर बनाकर पीपीपी मोड पर कंपोस्ट यहां शुरू किया जाना है, लेकिन प्रोजेक्ट का काम सुस्त चाल से चल रहा है।
हो सकता है समाधान नए गड्ढे खोदना होंगे
गोठाना का ट्रेंचिंग ग्राउंड 7 एकड़ में है। जनवरी 2016 से स्वच्छता अभियान शुरू होने के बाद से यहां के 12 से 15 फीट गहरे 30 गड्ढे कचरे से भर गए हैं। नपा को कचरे की समस्या दूर करने के लिए नए गड्ढे खोदने होंगे।
सड़क पर वाहनों की लगी लंबी कतारें।
ये लोग बीमार
40 वर्षीय सरला कनाठे टीबी की बीमारी से पीड़ित है।
65 वर्षीय मालता गाढ़े को हमेशा सिरदर्द रहता है।
इमलती बाई बदबू, मक्खियों के कारण सिरदर्द से परेशान है।
संजय राने ने बताया उनका हाल ही में हार्ट के वाल्व का ऑपरेशन हुआ है। अब बीमारी और बढ़ रही है।
कौए मवेशियों का मांस लाते हैं
दमयंती बाई बेंदुरे, इमरती बाई सोनारे, ममता गारे, मदन बेंदुरे, शकुंतला अड़लक ने बताया कंपोस्ट में मरे हुए जानवरों को भी फेंका जाता है। कौए इन सड़े हुए जानवरों का मांस घरों के आंगन और छत पर ले आते हैं।
परेशान लोगों ने सुबह 8 बजे परासिया स्टेट हाईवे पर जाम लगा दिया।
hin_Deva hin_Deva hin_Deva hin_Deva mai_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva